钦定古今图书集成/明伦汇编/官常典/第749卷 > 党威 樊来保 艾万年
## 钦定古今图书集成/明伦汇编/官常典/第749卷 > 党威 樊来保 艾万年

按《陕西通志》：“威，字振宇，神木人。幼负勇力，便弓马，以
西安参将立战功，见重于经略丁启睿。从戎奏凯，严
明慈惠，一时倚为名将。崇祯十五年，督师汪乔年统
兵二十万，至河南剿李自成，威以中军副将进秩总
兵，赐蟒玉，同四总兵、十副将，当贼八十万众，一日十
七战，威冲锋履刃，身被十馀创，良久乃苏。及贼势日”
盛，乔年移驻襄县，为持久之计，威与曹文诏以兵万
馀卫之。贼又修攻具，威且战且守，城中乏食。威见势
不可支，乃进曰：“贼驱饥民为兵，我即大肆杀戮何忍？
且城中无见粮，不如暂退关中休养，再简劲兵以殄
渠魁，馀党不足平也。”乔年不可。及贼围急，乔年知事
去，欲自尽，威泣劝乃止。旋登城，见贼帅旗在南，威引
精锐二十骑出西门，从间道冲其营，斩左右数十人，
夺帅旗而还。次日，势益危，威又率千馀骑出，东入南，
出西入北，突贼营，当者无不披靡。杀贼虽众，而血汗
已竭，每以不得斩贼帅为恨，食尽外救不至。城陷，乔
年自缢，威复持佩刀格战，贼弓弩乱发，矢下如雨，被
数创自刎，尸不仆者移时；贼惊以为神。又有副总兵
樊来保及神木副总兵艾万年，与《李贼》战于《巴家寨》，
死之。